Mich entroͤſtet niht der walt vn̄ ǒch dú heide
Mich entroͤſtet niht der walt vn̄ ǒch dú heide·
mich entroͤſtet niht der kleinen vogellin ſingen·
den tv̊t der kalte winter aber leide·
da bi kan mich dv́ mīnekliche twingen·
wc wend ir dc dv́ liebe kv́ſche meine·
nv iſt ſis doch dv́ ſvͤſſe dv́ vil reine·
wan lat ſi mir dvrh wibes gvͤte bas an ir gelingen·

Dv́ mīnekliche mag wol mit mir teilē·
ir|wibes gvͤte die ſi hat beſloſſen·
ſi mag mir mine ſere wnden heilen·
die ſi mir mit ir mīne hat geſchoſſen·
vil ſelig wip nv wēde mine ſwere·
vn̄ tv̊ſt dv dc ſo wird ich froͤidebere·
gedenke das ich wibes gvͤte ſelten han genoſſen·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse